ניוז חיפה והקריות » "טעות אחת גמרה את המשחק"
"טעות אחת גמרה את המשחק"
הפועל חיפה פתחה את העונה עם הפסד 2:0 למכבי נתניה בגביע הטוטו ויש הרגשה בקרב רבים מהאוהדים שהקבוצה נחלשה לעומת העונה שעברה והסגל מדולל ולא מספיק חזק.
הקבוצה ספגה שני שערים ואף סיימה את המשחק בעשרה שחקנים.
פרשת גבריאל תמאש מעיבה על ההכנות לעונה החדשה שנראות כרגע צולעות. הבעלים יואב כץ אמר אחרי המשחק: "לטנגו צריך שניים ובינתיים תמאש לא החלטי".
לפי הפרסומים הפועל חיפה גם דורשת פיצוי כספי מאסטרה ג'יורג'יו שרוצה אותו. במועדון בוחנים אופציות אם יעזוב כאשר המועמדים הם שיר צדק מהפועל באר שבע וכעת גם הבלם הספרדי הוותיק בן ה-36 קרלוס קוויאר שעזב את בני יהודה ומעוניין להרוויח 160 אלף דולר לעונה.
מאמן הפועל חיפה חיים סילבס אמר אחרי המשחק: "מכבי נתניה היתה טובה יותר במחצית הראשונה ואנחנו טובים יותר בשנייה. העייפות השפיעה כי זאת תחילת העונה ואנחנו חלודים, וגם מבחינת הלחות לא היה מצב אופטימלי. אנחנו נבוא קטנים אבל להפועל חיפה יש מה למכור. אם מוסיפים לסגל שהיה היום את אלמוג בוזגלו ושלושה זרים שאמורים להצטרף יהיה שיפור. ספגנו שערים מקרן וממתפרצת. בשאר הזמן היינו טובים יותר".
הבעלים יואב כץ נשאר אופטימי גם אחרי המשחק ואמר: "עשינו שגיאה אחת לקראת סיום המשחק. אני בטוח שיש לנו סגל טוב ומאמן מצוין ותהיה לנו קבוצה טובה". במועדון שיבחו את מרכז ההגנה כאשר גם גיא משפתי המחליף הציל שער מקו השער והבלם החדש בן והבה זכה למחמאות ואמר בסיום: "אנחנו מאוכזבים, אבל לא מעבר לזה, כי זה רק משחק ראשון בגביע הטוטו. אני לא לחוץ בכלל. אני מרוצה שאני נמצא תחת חיים סילבס שאימן אותי בהפועל רעננה. אני רוצה להודות לקהל הגדול שהגיע לכאן".
החלוץ מהראן לאלה שנכנס כמחליף קיבל את סרט הקפטן כמחווה על חזרתו למגרשים לאחר שנתיים. סילבס אמר עליו: "לא רואה שום דבר מיוחד בכניסה שלו אחרי שנתיים. הוא שחקן מן השורה ולא צריך מחמאות או הנחות על כלום. הוא עלה לשחק כי הוא שחקן טוב מספיק עבור הקבוצה".